Jens Henrik Thulesen Dahl (DD), 2026-01-13:
Tak for ordet, formand.
I Danmarksdemokraterne er vi et parti, der gerne vil nedlægge unødvendige administrative stillinger i staten.
Derfor vil jeg indlede med at hilse ministerens intention velkommen om at skære ned på antallet af administrative stillinger og ministeriets forsøg på at samle opgaverne under én paraply.
Danmarks Evalueringsinstitut spiller, også når man læser høringssvarene til dette lovforslag, en vigtig rolle i at lave analyser af uddannelsessystemet og daginstitutionsområdet.
Det vil man nu nedlægge.
Til gengæld har man planer om at opjustere VIVE, så den opgavevaretagelse, som Danmarks Evalueringsinstitut hidtil har haft, ikke går tabt.
Man kan diskutere, om det er en klog beslutning, og om der i dette tilfælde rent faktisk er tale om administrative stillinger i staten, i forhold til de opgaver Danmarks Evalueringsinstitut laver.
I en tid hvor der sker meget både på daginstitution-, skole- og uddannelseområdet, kan det være en stor fordel at have et institut, der overvåger og analyserer områderne.
Men når vi i Danmarksdemokraterne stiller os kritisk over for det her forslag, handler det høj grad også om noget andet, nemlig et Danmark i balance.
I 2021 var Danmarks Evalueringsinstitut en af de statslige arbejdspladser, der blev udflyttet.
Det var ellers en stor lokal historie, da man udflyttede instituttet til Holbæk som led i tidligere regeringers udflytningsrunder.
Men nu, knap 5 år senere, vælger regeringen så at lukke arbejdspladser, der blev udflyttet.
Det er ødelæggende for balancen i Danmark, at der er en så stor skævhed i fordelingen af statslige arbejdspladser.
41 pct. af de statslige arbejdspladser ligger ifølge organisationen Balance Danmark i de to hovedstadslandsdele byen København og Københavns omegn, hvor 23 pct. af indbyggerne i Danmark bor.
Byen København og Københavns omegn har med en stigning på 2.081 statslige arbejdspladser fået næsten halvdelen af alle nye statslige arbejdspladser fra 2022 til 2023.
Hvor Københavnsområdet siden 2015 har fået en tilførsel på 12.000 statslige arbejdspladser, er der tilbagegang i andre dele af landet.
Mellem 2022 og 2023 har hele 36 kommuner oplevet tilbagegang i antallet af statslige arbejdspladser.
I Danmarksdemokraterne mener vi, at antallet af administrative statslige arbejdspladser skal barberes langt ned, men vi mener samtidig, at vi skal sikre en balance i, hvor de statslige arbejdspladser er placeret, og det skal rettes op.
Det bidrager det her lovforslag ikke til, tværtimod.
Hensigten er at opjustere arbejdet i VIVE, der som bekendt ligger på en dyr adresse i det indre København.
Spørgsmålet er nu: Hvorfor egentlig ikke flyttet VIVE til Holbæk, når man alligevel vil samle indsatserne fra Danmarks Evalueringsinstitut hos VIVE?
VIVE kunne fint ligge i Holbæk med deres omkring 227 ansatte, hvoraf størstedelen af placeret i København.
Kunne det ikke blive en realitet?
Det ville have stor betydning for Holbæk, og de landsdækkende opgaver, som VIVE varetager, kan sagtens klares fra en skøn by som Holbæk.
I Danmarksdemokraterne er vi meget optaget af, at der ikke kommer en endnu større ubalance i fordelingen af statslige arbejdspladser, end tilfældet er i forvejen.
Derfor kan vi desværre ikke bakke op om forslaget, som det ligger her, men vi håber, at regeringen vil medvirke til at se på, hvad der kan komme til Holbæk i stedet, der kan kompensere de udflyttede statslige arbejdspladser, som man nu fjerner igen.
Vi må for alt i verden ikke ende i en situation, hvor vi endnu engang her i Folketingssalen medvirker til en mere skæv balance i Danmark.
Tak for ordet.